Dokument ta’ ħidma mill-persunal tal-Kummissjoni - Dokument li jakkumpanja Proposta għal regolament tal-Parlament ewropew u tal-Kunsill li jistabilixxi l-ħtiġijiet għall-akkreditazzjoni u s-sorveljanza tas-suq fir-rigward tal-kummerċjalizzazzjoni tal-prodotti u deċiżjoni tal-Parlament ewropew u tal-Kunsill dwar qafas komuni għall-kummerċjalizzazzjoni ta' prodotti - Sommarju eżekuttiv tal-valutazzjoni ta' l-impatt {COM(2007) 37 finali } {COM(2007) 53 finali } {SEG(2007) 173} /* SEK/2007/0174 */





[pic] | KUMMISSJONI TAL-KOMUNITAJIET EWROPEJ | Brussel 14.2.2007 SEG(2007) 174 DOKUMENT TA’ ĦIDMA MILL-PERSUNAL TAL-KUMMISSJONI Dokument li jakkumpanja Proposta għal REGOLAMENT TAL-PARLAMENT EWROPEW U TAL-KUNSILL LI JISTABILIXXI L-ĦTIĠIJIET GĦALL-AKKREDITAZZJONI U S-SORVELJANZA TAS-SUQ FIR-RIGWARD TAL-KUMMERĊJALIZZAZZJONI TAL-PRODOTTI U DEĊIŻJONI TAL-PARLAMENT EWROPEW U TAL-KUNSILL DWAR QAFAS KOMUNI GĦALL-KUMMERĊJALIZZAZZJONI TA' PRODOTTI Sommarju eżekuttiv tal-valutazzjoni ta' l-impatt {COM(2007) 37 finali } {COM(2007) 53 finali } {SEG(2007) 173} 1. L-ISFOND: IS-SUQ INTERN GħALL-MERKANZIJA, L-ARMONIZZAZZJONI TA' REGOLAMENTI TEKNIċI U L-KUNċETT TA' L-APPROċċ IL-ĠDID Dan id-dokument jipprovdi sommarju qasir tar-riżultati tal-valutazzjoni ta' l-impatt dwar l-alternattivi tal-politika fir-rigward tat-tisħiħ u s-simplifikazzjoni tal-leġiżlazzjoni tas-suq intern għall-prodotti u jispjega l-approċċ propost. Il-moviment ħieles tal-merkanzija, pilastru ċentrali fis-Suq Waħdieni, huwa mutur prinċipali għall-kompetittività u t-tkabbir ekonomiku fl-UE. L-armonizzazzjoni ta' regolamenti tekniċi fil-livell ta' l-UE wriet li kienet għodda ta' suċċess fit-tneħħija ta' xkiel tekniċi tal-kummerċ. Fi ħdan dan il-qafas id-"Direttivi ta' l-Approċċ il-Ġdid" (magħrufa wkoll bħala d-direttivi tal-"marka KE") kellhom rwol prinċipali biex is-suq intern għal prodotti jsir realtà. L-Approċċ il-Ġdid, introdott fl-1985, irrivoluzzjona l-leġiżlazzjoni fil-qasam tal-moviment ħieles tal-merkanzija, billi mar lil hinn mill-istrateġija tradizzjonali ta' ħtiġijiet deskrittivi lejn "approċċ ġdid" sabiex fir-rigward tas-sigurtà, jiġu stipulati biss ħtiġijiet essenzjali bbażati fuq il-prestazzjoni u jkunu mmirati lejn ir-riżultati. Fi kliem ieħor, il-leġiżlazzjoni tiddetermina l-livell ta' ħarsien iżda ma tippreġudikax l-għażla tas-soluzzjoni teknika meħtieġa biex jintlaħaq dak il-livell. Li l-leġiżlazzjoni kienet limitata biss għal dak li huwa bżonnjuż sabiex tiggarantixxi livell għoli ta' ħarsien, irriżulta f'leġiżlazzjoni moderna, flessibbli u newtrali fit-teknoloġija li tiżgura prodotti li huma mingħajr periklu u li tqanqal l-innovazzjoni u l-kompetittività fis-suq. Għalhekk din saret mudell għal Regolamentazzjoni Aħjar. Illum, id-Direttivi ta' Approċċi Ġodda jkopru proporzjon kbir ta' prodotti li jkunu kummerċjalizzati fl-UE f'aktar minn 20 settur industriali, li jinkludu prodotti elettro-tekniċi, makkinarju, tagħmir tar-radju/telekomunikazzjoni, ġugarelli, tagħmir mediku, prodotti ta' kostruzzjoni u sistemi ferrovjarji ta' veloċità qawwija. Huwa kkalkolat li l-kummerċ fil-prodotti koperti mis-setturi prinċipali ta' l-Approċċ il-Ġdid għandu eċċess ta' € 1500 biljun fis-sena. Waqt li l-armonizzazzjoni teknika, u speċjalment id-direttivi ta' l-Approċċ il-Ġdid, ikkontribwixxew b'suċċess fit-tneħħija ta' xi xkiel għal kummerċ, għad fadal dgħjufijiet fil-qafas leġiżlattiv, li jipprevjenu lill-konsumaturi u intrapriżi milli jisfruttaw bis-sħiħ il-benefiċċji tas-Suq Intern. Ir-regoli eżisteni ta' spiss jiġu kritikati li huma ta' piż jew mhux żguri jew inkonsistenti. Hemm ukoll problemi bl-infurzar uniformi tal-leġiżlazzjoni fl-Istati Membri, l-immaġini u l-valur tal-marki tal-KE u l-partijiet ikkonċernati li jesprimu nuqqas ta' kunfidenza li dejjem jikber fil-korpi tal-valutazzjoni tal-konformità. Waqt li xi wħud minn dawn il-problemi, jiġifieri l-marki tal-KE, huma speċifiċi għad-direttivi ta' l-Approċċi l-Ġodda, il-biċċa l-kbira minnhom jikkonċernaw il-qafas sħiħ tal-moviment ħieles tal-prodotti. Għalhekk, alternattivi differenti ta' politika biex jingħelbu dawn id-diffikultajiet kienu eżaminati mill-perspettiva usa' lil hinn mill-Approċċ il-Ġdid, u wkoll fl-isfond li żieda fl-użu tal-kunċett ta' l-Approċċ il-Ġdid huwa parti mill-istrateġija tal-Kummissjoni għas-simplifikazzjoni ta' l-ambjent regolatorju[1]. 2. KIF TISTA' TTEJJEB IL-KWALITÀ TAX-XOGħOL TAL-KORPI TAL-VALUTAZZJONI TAL-KONFORMITÀ Id-direttivi ta' l-Approċċi l-Ġodda ta' spiss jirrikjedu li prodotti jiġu ċertifikati minn terzi persuni qabel ma jkunu kummerċjalizzati. Dawn it-terzi persuni huma laboratorji, korpi ta' spezzjoni u ta' ċertifikazzjoni li huma ġeneralment jissejħu bħala l-korpi tal-valutazzjoni tal-konformità, jew aktar formalment “Il-Korpi Notifikati”. Dawn il-“Korpi Nnotifikati” għandhom rwol importanti biex jiggarantixxu li prodotti jkunu konformi mal-ħtiġijiet ġuridiċi u huma mingħajr periklu u tajbin għall-użu, u jiġu “Notifikati” uffiċjalment mill-Istati Membri lill-Kummissjoni. L-Istati Membri għandhom ir-responsabbiltà biex jagħżlu liema mill-korpi tal-valutazzjoni tal-konformità tagħhom huma konformi mal-kriterji meħtieġa biex ikunu notifikati; mhux kollha jkunu. Il-kriterji minimi huma stabbiliti f'kull waħda mid-direttivi u jinkludu l-kompetenza, l-imparzjalità, l-integrità eċċ. L-Istati Membri għandhom ukoll ir-responsabbiltà li jiżguraw li dawn il-korpi jibqgħu konformi ma' dawn il-kriterji matul il-ħajja ta' l-operat tagħhom. Stat Membru huwa liberu li jinnotifika korpi kemm irid taħt kull direttiva, u sal-lum hemm aktar minn 1800 korpi notifikat li jappoġġjaw l-implimentazzjoni tad-direttivi. Il-korpi notifikati huma kumpaniji privati jew organizzazzjonijiet li joffru s-servizzi tagħhom bħala negozju kummerċjali u għalhekk, huma f'kompetizzjoni ma' xulxin. Dan huwa ta' benefiċċju għall-klijenti tagħhom li jimmanifatturaw il-prodotti. Il-produtturi huma liberi li jiċċekkjaw liema huwa l-aħjar servizz fl-aktar prezz kompetittiv, u mhumiex limitati biex jużaw korp mill-Istat Membru tagħhom stess, iżda jistgħu jużaw kwalunkwe wieħed. Waqt li dan huwa tajjeb għall-produttur, jista' jwassal għal xi korpi notifikati li fis-servizz jgħawġu r-regolamenti biex jipprovdu prezzijiet kompetittivi biex jattiraw jew iżommu l-klijenti. Barra dan korpi notifikati differenti jistgħu adottaw approċċi differenti fit-twettiq ta' xogħolhom, jiġifieri li l-istess prodott jista' jiġi valutat b'mod kompetament differenti minn żewġ korpi notifikati differenti. Dan jista', ovvjament, ikun interpretazzjoni perfettament leġittima tal-proċeduri ta' valutazzjoni, iżda jista' jkun ukoll riżultat ta' prattiċi mhux ġusti u implimentazzjoni anqas stretta ta' proċeduri li jiswew ħafna flus, jiġifieri ċertifikati jkunu jistgħu jinħarġu b'rati sostanzjalment aktar baxxi. Dan jirrapreżenta mhux biss riskju ta' prodotti li mhumiex sikuri fis-suq, iżda wkoll jgħawweġ il-kompetizzjoni fi ħdan l-industrija tal-manifattura. Il-kunċett ta' l-Approċċ il-Ġdid huwa bbażat fuq kunfidenza reċiproka tal-partijiet kollha involuti, li jinkludu korpi notifikati, u huwa kruċjali biex jiżgura li l-korpi notifikati kollha, ikunu fejn ikunu lokalizzati, ikollhom l-istesss livelli ta' kompetenza u joperaw skond l-istess ħtiġijiet. Skond il-leġiżlazzjoni kurrenti, il-valutazzjoni u l-monitoraġġ tal-korpi huma r-responsabbiltà ta' l-Istat Membru prinċipali aħħari; sfortunatament m'hemm l-ebda konsistenza ta' approċċ u l-ħtiġijiet tal-ħatra u tal-monitoraġġ ivarjaw ħafna. Xi Stati Membri għandhom kriterji aktar stretti minn oħrajn (id-direttivi jistipulaw biss ħtiġjiet minimi) li jirriżultaw f'sitwazzjoni ta’ kundizzjonijiet li mhumiex indaqs, u hemm aktar riskju li xi ċertifikati jistgħu ma jkunux rikonoxxuti fi Stati Membri oħra, b'hekk tonqos il-kunfidenza fil-kompetenza tal-korpi notifikati u s-sistema kollha. Xi Stati Membri jorganizzaw il-ħatra, il-valutazzjoni u l-monitoraġġ tal-korpi notifikati direttament permezz ta' l-amministrazzjoni pubblika, waqt li oħrajn jużaw l-appoġġ ta' korp nazzjonali ta' l-akkreditazzjoni. L-akkreditazzjoni hija sistema formali li tipprovdi attestazzjoni indipendenti u awtoritarja tal-kompetenza, imparzjalità u l-integrità tal-korpi tal-valutazzjoni tal-konformità, b'hekk tappoġġja l-valur u l-kredibbiltà tax-xogħol li jsir u taċ-ċertifikati li jinħarġu. Il-korpi ta' akkreditazzjoni huma organizzati fil-livell Ewropew fl-EA (Il-Kooperazzjoni Ewropea għall-Akkreditazzjoni) li tiżgura l-omoġenità fl-operat. L-EA tiżgura li l-korpi ta' akkreditazzjoni Nazzjonali kollha jaħdmu skond l-istess ħtiġijiet, sabiex l-akkreditazzjoni li tingħata minn korp wieħed tkun tista' titqabbel direttament ma' dik li tingħata minn ieħor. Għalhekk, l-akkreditazzjonijiet huma kollha affidabbli indaqs u jistgħu jkunu fdati mill-persuni li jużawhom direttament u indirettament. Il-valur miżjud ta' l-akkreditazzjoni huwa li hija skema organizzata formalment li tipprovdi konsistenza fuq livell Komunitarju, iżda m'hemm l-ebda ħtieġa li tintuża l-akkreditazzjoni u l-akkreditazzjoni lanqas għandha xi awtorità. Bla dubju hemm bżonn il-koerenza u l-komparabbiltà fil-ħatra u fil-monitoraġġ ta' korpi notifikati fost l-Komunità jitjiebu u, għalhekk, tqiesu alternattivi differenti. Possibiltà waħda hija li s-sistema kollha tan-notifika tkun ċentralizzata permezz tal-ħolqien ta' Aġenzija fil-livell ta' l-UE biex ikunu ċentralizzati l-valutazzjoni tal-kompetenza, in-notifika u l-monitoraġġ, madankollu dan instab li kien jiswa' ħafna, ta' piż u mhux fattibbli biex ikun implimentat. L-alternattiva preferuta hija li jkomplu jibnu fuq is-sistema eżistenti u biex jintroduċu l-elementi biex isaħħuha sostanzjalment u jiżguraw komparabbiltà fil-Komunità kollha. Għalhekk, il-proposta hija li jitkompla l-valutazzjoni u l-monitoraġġ tal-kompetenza deċentralizata taħt ir-responsabbiltà ta' kull Stat Membru, iżda li jkun introdott qafas ġuridiku għall-akkreditazzjoni u koordinazzjoni fil-livell ta' l-UE u li tintuża l-organizzazzjoni eżistenti ta' l-EA għal dan ir-rwol ta' l-akkreditazzjoni u koordinazzjoni. Dan jipprovdi lill-EA rikonoxximent pubbliku u jipprovdiha bl-awtorità li bħalissa m'għandhiex. Tiżgura wkoll li l-Istati Membri jużaw l-akkreditazzjoni bħala mezz għan-notifika. Li tintuża infrastruttura li hija stabbilita diġà bħala EA, tirrapreżenta użu aktar effiċjenti ta' riżorsi, twassal għal anqas spejjeż addizzjonali u ħtiġijiet ta' riżorsi, u bil-vantaġġ li tinbena fuq bażi vasta ta' tagħrif li diġà jeżisti u esperjenza li kienet akkwistata maż-żmien. Tgħaqqad b'suċċess iż-żewġ livelli involuti – nazzjonali u Ewropew. Din l-alternattiva tirrispetta l-prinċipju tas-sussidjaretà, waqt li ssaħħaħ l-istrutturi eżistenti, u għalhekk hija l-aħjar alternattiva. Huwa mistenni li jkun hemm bżonn xi bidliet għall-istrutturi ta' akkreditazzjoni eżistenti fi ftit Stati Membri, l-aktar il-Ġermanja. Madankollu, dawn mhumiex mistennija li jkunu kbar u l-benefiċċji jgħelbu l-ispejjeż. Jekk ikunu meqjusa l-istrutturi organizzattivi differenti fl-Istati Membri, huwa diffiċli li jiġu stmati l-ispejjeż addizzjonali li jista' jkun hemm. Madankollu, l-ispejjeż ġenerali ta' din l-alternattiva huma meqjusa li huma sostanzjalment aktar baxxi mill-ispejjeż biex titwaqqaf aġenzija. 3. KIF JISTGħU JITJIEBU S-SORVELJANZA TAS-SUQ U L-INFURZAR TAL-LEġIżLAZZJONI TAGħNA Il-leġiżlazzjoni tista' tilħaq l-għanijiet tagħha biss jekk tiġi infurzata f'mod effettiv. Fis-sitwazzjoni preżenti, il-leġiżlazzjoni tas-sorveljanza tas-suq ma ssirx b'mod koerenti jew rigoruż fil-Komunità kollha. Għalhekk, numri kbar ta' prodotti li ma jkunux konformi (u potenzjalment perikolużi) jaslu fis-suq kull sena. Minn naħa, l-awtoritajiet nazzjonali jonqsuhom il-mezzi neċessarji biex japplikaw is-sorveljanza tas-suq b'mod effiċjenti u konsistenti. Dawn jaffaċċjaw b'mod kostanti sfidi ġodda, per eżempju ekonomiji li jinbidlu malajr, prodotti ġodda fis-suq u għadd li dejjem jikber ta' importazzjonijiet minn pajjiżi terzi, u fil-maġġoranza, ir-riżorsi ma żammewx l-istess pass ta' dawn l-iżviluppi. Barra dan, iż-żieda fl-internazzjonaliżmu u l-kumplessità ta' tranżazzjonijiet kummerċjali jagħmluha aktar u aktar diffiċli biex jiġu identifikati l-parteċipanti fil-katina ta' distribuzzjoni u l-awtoritajiet ta' spiss ma jkunux jistgħu jsibu l-persuna ġusta li jkunu jridu jindirizzaw meta jkun hemm problema. Min-naħa l-oħra, il-mod li bih is-sorveljanza tas-suq hija organizzata fl-Ewropa bħalissa m'għadhiex adegwata għal suq intern li ma fihx fruntieri interni. Il-prodotti jiċċirkolaw liberament ġewwa l-Komunità mingħajr ma jgħaddu minn xi punti ta' verifika interni, iżda s-setgħat ta' l-awtoritajiet nazzjonali huma limitati għat-territorju tagħhom biss. Il-kooperazzjoni minn pajjiż għal ieħor, għalhekk hija essenzjali biex ikomplu jiġu segwiti prodotti perikolużi kif ukoll produtturi jew importaturi li huma kontra l-liġi. Xi mekkaniżmi ta' suċċess, bħas-sistema ta' RAPEX, qed jintużaw diġà; madankollu huma limitati għal xi attivitajiet, setturi jew aspetti. Għal din ir-raġuni, l-informazzjoni mhux dejjem tasal u għalhekk tkun trid tiġi riprodotta fi Stati Membri oħra, u b'hekk tnaqqas l-effiċjenza tas-sorveljanza tas-suq fil-livell Komunitarju. Barra dan, l-intensità tal-kontrolli u l-ħruxija li bihom l-awtoritajiet nazzjonali jistħarrġu każijiet li ma jkunux konformi jiddevjaw konsiderevolment minn Stat Membru wieħed għal ieħor. Billi jiġu mmirati swieq fejn hemm livell baxx ta' superviżjoni, l-operaturi li jiksru l-liġi jistgħu jidħlu fis-suq Komunitarju u jdgħajfu l-isforzi ta' l-infurzar ta' l-Istati Membri. Billi jkunu sfruttati dawn in-nuqqasijiet, xi produtturi jew importaturi li jiksru l-liġi jistgħu jilgħabu bis-sistema ripetutament. Dan ipoġġi lill-konsumaturi f'riskju minn prodotti perikolużi u jpoġġi fil-periklu l-għanijiet tal-leġiżlazzjoni biex tħares liċ-ċittadini; iċ-ċittadini mbagħad ipoġġu f'dubju l-kapaċità tal-liġi Komunitarja biex tħarishom. Dan iwassal ukoll għal sitwazzjoni fejn il-produtturi responsabbli li jirrispettaw il-liġi, jitilfu minħabba kompetituri mingħajr skrupli li joffru prodotti orħos, minħabba li jkunu ffrankaw mill-ispejjeż għall-konformità. B'hekk, il-konformità mal-liġi ssir żvantaġġ tal-kompetizzjoni, li għal darb'oħra ddgħajjef il-kunfidenza fil-qafas ġuridiku. Il-kampanji li jqajmu l-kuxjenza jew dokumenti ta' gwida, jew tali inizjattivi vinkolanti oħra, kienu meqjusa, iżda dawn ma jtejbux sostanzjalment is-sitwazzjoni. Aktar kontrolli stretti, bħar-rikors sistematiku għal użu ta' korp notifikat, qabel ma l-prodott ikun kummerċjalizzat kienu meqjusa wkoll, iżda dan kieku kien jitfa' piż u spejjeż addizzjonali fuq il-produtturi mingħajr ma neċessarjament jiggarantixxi li l-produtturi kollha jkunu konformi. Dawk li jkunu jridu jiksru r-regoli ma jkollhom l-ebda inċentiva biex jirrispettaw regoli aktar stretti. Ikunu kemm ikunu stretti l-ħtiġijiet qabel ma jkunu kummerċjalizzati, dejjem ikun hemm bżonn ta' kontroll ta' prodotti ladarba jkunu qed jiċċirkolaw fis-suq. Għalhekk, sabiex ikun żgurat livell ekwivalenti ta' sorveljanza tas-suq fil-Komunità kollha, qafas ġuridiku komuni, li jippermetti flessibiltà fl-organizzazzjoni fil-livell nazzjonali, waqt li jistabilixxi ħtiġijiet speċifiċi minimi għall-operat u l-organizzazzjoni, huwa meqjus li huwa l-aktar soluzzjoni effettiva. Dan il-qafas jipprevedi wkoll l-estensjoni tal-mekkaniżmi ta' kooperazzjoni li diġà jeżistu, itejjeb it-traċċabilità ta' prodotti u jiċċara l-obbligi ta' l-operaturi ekonomiċi kollha, jiġifieri, il-produtturi, id-distributuri, l-importaturi, eċċ. Il-qafas li kien propost, jipprova jibni fuq l-istrutturi nazzjonali li jeżistu. L-ispejjeż ta' modifikazzjoni se jgħolew biss meta sistema ta' sorveljanza tas-suq nazzjonali li teżisti ma tkunx għadha laħqet l-istandard ġenerali. It-titjib fl-obbligi għall-informazzjoni u kooperazzjoni se jirrikjedi riżorsi addizzjonali iżda dan se jkun ibbilanċjat mill-iffrankar sostanzjali mill-kontrolli aktar effettivi u t-tgħaqqid effiċjenti tar-riżorsi. 4. KIF JISTA' JITTEJJEB IL-FEHIM TAL-MARKA TAL-KE Fuq prodott, il-marka tal-KE turi li r-rekwiżiti regolatorji kollha jkunu ġew sodisfatti; essenzjalment hija marka għall-awtoritajiet ta' l-infurzar, ħaġa li tista' tagħti lok għall-konfużjoni. Sfortunatament, bosta konsumaturi ma jifhmux it-tifsira reali, u jemmnu li din qiegħda biex turi l-oriġini jew li hija indikazzjoni li l-prodott ikun ġie ttestjat u approvat minn xi awtorità. B'konsegwenza ta' dan, il-konsumaturi l-marka tal-KE fuq il-prodotti ma jfittxuhiex proattivament. Għall-parti l-kbira tan-nies, jekk il-prodott ikollu jew ma jkollux il-marka tal-KE mhuwiex fattur li jinfluwenzalhom id-deċiżjoni jixtrux jew le. Din mhijiex sitwazzjoni sodisfaċenti: l-ewwelnett, konsumaturi li mhumiex infurmati sew jistgħu jixtru prodotti li potenzjalment ikunu perikolużi; it-tieni, konsumaturi mgħarrfa aħjar u aktar proattivi jevitaw prodotti mingħajr il-marka tal-KE, ħaġa li inevitabbilment twassal għal livell ogħla ta' konformità fis-suq. Tqiesu l-alternattivi kollha, u ġew esklużi dawk tat-tibdil fundamentali tat-tifsira tal-marka tal-KE jew saħansitra li titneħħa għal kollox, minħabba li dawn l-ideat il-problema bażika ma jsolvuhiex, u jġibu magħhom żvantaġġi addizzjonali. Il-marka tal-KE hija vantaġġ reali fil-kummerċ internazzjonali, u ssaħħaħ il-pożizzjoni kompetittiva tal-produtturi Ewropej. Kwalunkwe tibdil fit-tifsira tal-marka tal-KE, u ċertament it-tneħħija tagħha, jkollhom effett gravi fuq din is-sitwazzjoni. Barra minn hekk, it-tneħħija tal-marka tkun tfisser li l-awtoritajiet ta' l-infurzar ma jkunx għad baqagħlhom indikazzjoni ċara tal-konformità bħalma għandhom fil-preżent. Minkejja li l-marka tal-KE mhijiex garanzija, hija indikazzjoni li r-rekwiżiti kollha applikabbli jkunu ġew rispettati. Filwaqt li uffiċjal tas-sorveljanza qatt ma jista' jkun żgur li prodott li jġib il-marka tal-KE ikun għal kollox sigur, ikollu kull raġuni jassumi li, fin-nuqqas ta' din il-marka, ikollu quddiemu prodott mhux konformi u, għaldaqstant, potenzjalment perikoluż. L-abbandun tal-marka tal-KE mingħajr ma tiġi ssostitwita minn 'marka' oħra jew mekkaniżmu ċar ieħor lill-awtoritajiet ta' sorveljanza jċaħħadhom minn din l-indikazzjoni faċli u ċara tal-konformità. Dan la huwa fl-interess ta' l-awtoritajiet ta' sorveljanza u lanqas f'dak tal-konsumaturi. Għalhekk, l-aħjar mod li bih jissewwa n-nuqqas ta' għarfien tal-konsumaturi mingħajr ma jinħolqu effetti sproporzjonati għall-industrija u l-awtoritajiet huwa permezz ta' komunikazzjoni aħjar. Kampanja viżibbli tat-tagħrif madwar il-Komunità kolha, immirata lejn għadd kbir ta' konsumaturi ma' l-Ewropa kollha kemm hi, ittejjeb l-għarfien talk-marka tal-KE. Dan ikun wisq iktar effikaċi minn tibdil fit-test tal-liġi. Konsumaturi u operaturi ekonomiċi mgħarrfa aħjar sejrin ifittxu prodotti bil-marka tal-KE u jevitaw prodotti mingħajrha, u dan ikollu impatt pożittiv fuq il-kompetittività. Il-marka tal-KE tirrappreżenta s-sistema regolatorja kollha li fuqha jissejsu d-Direttivi kollha ta' l-Approċċ il-Ġdid. Id-difetti, bħalma huwa n-nuqqas ta' kredibbiltà, li ta' spiss jiġu attribwiti għall-marka tal-KE, fil-fatt huma dgħjufijiet fis-sistema li hemm wara l-marka tal-KE. Għaldaqstant mhuwiex bit-tibdil tal-marka li dawn il-problemi jistgħu jiġi solvuti realment, imma bit-titjib tas-sistema. It-tisħiħ tal-kontroll tal-korpi nnotifikati u t-titjib tas-sorvejanza tas-suq huma żewġ passi importanti f'din id-direzzjoni. Element ieħor importanti huwa l-valur tal-marka tal-KE nnifisha bħala tikkettjar. Il-marka tal-KE għandha tiġi rreġistrata bħal trejdmark kollettiva tal-Komunità. Lill-awtoritajiet dan jagħtihom mezz addizzjonali biex jieħdu passi bil-liġi kontra produtturi li jagħmlu abbuż mill-marka tal-KE, u dan ukoll iwassal għal tisħiħ tal-kredibbiltà tal-marka. 5. KIF TITTEJJEB IL-KONSISTENZA TAL-QAFAS ġURIDIKU Il-qafas ġuridiku attwali fih għadd ta' inkonsistenzi u inċertezzi legali, li jikkawżaw il-problemi fl-interpretazzjoni u l-implimentazzjoni tad-Direttivi. Il-prodotti ħafna drabi huma koperti minn iktar minn Direttiva waħda, li ġieli tikkawża d-diffikultajiet minħabba li elementi komuni, pereżempju definizzjonijiet, proċeduri għad-dimostrazzjoni tal-konformità, eċċ., ma jiġux tratati bl-istess mod. Xi drabi d-definizzjonijiet jew id-dispożizzjonijiet ġuridiċi ma jkunux preċiżi biżżejjed, u jħallu lok għal interpretazzjonijiet diverġenti, li jwassal għal inkompatibbiltajiet, inċertezza legali, duplikazzjoni bla ħtieġa, u konfużjoni. Dan għandu effett negattiv fuq l-industrija, minħabba li din tinsab fil-qagħda kumplessa li jeħtiġilha tikkonforma mhux biss ma' liġi waħda, imma ma’ diversi strumenti ġuridiċi. Minħabba diċituri u kunċetti differenti, xi daqqiet il-produtturi jkunilhom estremament diffiċli biex l-obbligi tagħhom fil-liġi jifhmuhom, aħseb u ara biex japplikawhom. Ikollhom ta' bilfors ifittxu l-għajnuna legali biex jikkonformaw irwieħhom sewwa mal-liġi. Dawn l-inkonsistenzi u l-inċertezzi legali lill-awtoritajiet nazzjonali wkoll jagħmluhielhom aktar diffiċli u kkumplikata li jimplimentaw u jinfurzaw il-leġiżlazzjoni kif suppost. Barra minn hekk, dan jista' jwassal għal interpretazzjonijiet differenti fi Stati Membri differenti, u dan jimmina l-moviment ħieles tal-prodotti fil-Komunità. L-inkonsistenzi eżistenti fil-leġiżlazzjoni jistgħu jissolvew biss permezz tat-tibdil tal-qafas ġuridiku attwali. Modifika kkoordinata ta' l-artikoli rilevanti ta' kull Direttiva u Regolament eżistenti għal xi żmien ittejjeb il-qagħda, iżda biex jiġi żgurat approċċ ikkoordinat fil-ġejjieni jkun aktar effiċjenti li jinħoloq qafas orizzontali . Dan ikun fih l-elementi komuni kollha tal-leġiżlazzjoni dwar il-prodotti, jiġifieri definizzjonijiet, proċeduri għall-valutazzjoni tal-konformità, dispożizzjonijiet dwar il-marka tal-KE u dwar il-korpi nnotifikati. Il-mira hawnhekk tkun l-iżgurar tal-koerenza, iżda mhux li jiġu sfurzati soluzzjonijiet li jistgħu ma jkunux f'lokhom; għaldaqstant, il-qafas għandu jaħdem bħala ġabra ta' għodod li tipprovdi d-diversi elementi u komuni, flimkien ma' gwida dwar kif jiġu applikati fil-leġiżlazzjoni tal-Komunità. Għal din ir-raġuni, l-adattament fil-fatt tad-Direttivi individwali għandu jsir f'eżerċizzju separat, li elementi mill-ġabra ta' għodod iħallihom jiġu applikati f'sitwazzjonijiet speċifiċi għas-setturi partikolari. 6. KONKLUżJONIJIET Din il-proposta ssaħħaħ l-effiċjenza u t-trasparenza tas-sistemi attwali ta' l-akkreditazzjoni u tas-sorveljanza tas-suq. Dan ikollu l-effett li l-kredibbiltà tal-marka tal-KE tissaħħaħ, u jinkoraġġixxi l-aċċettazzjoni tal-kunċett ta' l-Approċċ il-Ġdid fil-leġiżlazzjoni tal-ġejjieni. Il-ħolqien ta' qafas orizzontali għal-leġiżlazzjoni dwar is-suq intern iwassal għal aktar koerenza u jikkostitwixxi pass importanti fis-simplifika ta' l-ambjent regolatorju. Il-konsumaturi, il-ħaddiema u l-utenti aħħarija lkoll jibbenefikaw minn prodotti aktar sikuri fis-suq, minħabba l-monitoraġġ imtejjeb mill-korpi nnotifikati u sistema msaħħa ta' sorveljanza fi ħdan il-Komunità kollha kemm hi. Il-kampanja ta' informazzjoni sejra ttejjeb l-għarfien tal-konsumaturi dwar il-marka tal-KE, u tpatti għall-pożizzjoni attwali ta' konfużjoni u fehim ħażin. Dan mhux se jaffettwa l-prezzijiet tal-prodotti. Il-proposta se jkollha impatt pożittiv għall-kompetittività ta' l-impriżi Ewropej. Koerenza akbar fil-proċeduri għall-valutazzjoni tal-konformità flimkien ma' azzjoni msaħħa kontra l-kompetizzjoni inġusta min-naħa ta' operaturi li r-regoli ma japplikawhomx sejra tgħin biex l-industrija Ewropea tgawdi minn kundizzjonijiet ekwi. L-impriżi se jibbenefikaw ukoll minn qafas ġuridiku aktar trasparenti u koerenti, li jipprovdi ċ-ċertezza legali u jissimplifika l-implimentazzjoni tiegħu. Il-kunfidenza ta' l-Istati Membri fil-politiki u l-amministrazzjonijiet ta' xulxin sejra tittejjeb permezz ta' qafas ġuridiku komuni u trasparenti sew fuq l-akkreditazzjoni kif ukoll fuq is-sorveljanza tas-suq. Filwaqt li xi wħud mill-miżuri li hemm maħsuba lill-amministrazzjonijiet nazzjonali jistgħu jikkawżawlhom spejjeż addizzjonali minimi, il-valur miżjud ta' dawn il-miżuri faċilment jirbaħ fuq dawn l-ispejjeż potenzjali, f'termini ta' sikurezza akbar, l-iżgurar ta' kundizzjonijiet ekwi għall-operaturi ekonomiċi u kompetittività għall-industrija Ewropea. Kumplessivament, din il-proposta sejra tiffaċilita l-moviment ħieles tal-prodotti billi telimina n-nuqqasijiet, l-inkonsistenzi u l-burokrazija żejda mill-qafas ġuridiku eżistenti. Sejra terġa' ssaħħaħ il-kunfidenza tal-partijiet interessati kollha, tal-konsumaturi, l-industrija u l-Istati Membri fil-leġiżlazzjoni dwar is-suq intern. Sejra tkun ġebla tax-xewka għall-istrateġija tal-ġejjieni dwar il-politika tas-suq intern. [1] Il-Komunikazzjoni tal-Kummissjoni ”L-implimentazzjoni tal-programm ta’ Liżbona tal-Komunità: Strateġija għas-simplifikazzjoni ta’ l-ambjent regolatorju” COM (2005)535 finali